
Prolog

Heathrow. Flight AV121 to Bogota 21:30 is delayed until tomorrow 16:30.

Når et fly er 19 timer forsinket, reagerer mennesker forskjellig. For noen raser verden nesten sammen, mens andre er av den mer positive typen, som gleder seg over en ekstra dag i London. Jeg er et sted midt imellom. Det finnes mennesker som har større problemer enn det, men ville jeg hatt en ekstra dag i London, så hadde jeg booket det. Det er sjelden klokt å tenke negativt. Det er ofte klokt å tenke positivt. Det er alltid klokt å tenke riktig.

Rett tid

Nå skal jeg vente 19 timer, fly 11 timer, reise videre fra Bogota til Medellin og være der en ukes tid alene. I den andre enden en hjemreise som er like lang, men forhåpentligvis kortere. Når jeg ser på alternativ bruk av tid, så fremstår dette som rett bruk av tiden min. Ambisjonen er at denne boken også blir rett bruk av tiden din.


Hvem er Sigurd Granmark?

Uerfarne erfaringer

Jeg kommer fra den siden av Oslo der solen står opp, men ambisjonene ofte blir nede. Lite visste jeg at dette miljøet skulle bli en verdifull erfaring senere i livet, men det preget inngangen til arbeidslivet. Hvis det finnes en heis og en trapp til karrieretoppen, så har jeg tatt trappen. Det verdifulle med det er at jeg har jobbet på alle nivåer i næringslivet. Fritt etter hukommelsen er dette, i kronologisk rekkefølge: telefonselger, renholdsarbeider, vaktmester, badevakt, ordremottager, inneselger, uteselger, key account manager, regionsansvarlig, distriktssjef, salgssjef, salgsdirektør, toppleder, mental trener, eier av skilag, foredragsholder, forfatter, podkaster og gründer av All In. Alle disse jobbene har det til felles at jeg har trivdes med dem, alle som en. Alltid satt pris på den jobben jeg har hatt, og alltid hatt et behov for å vise at jeg er god nok til å beholde den. Alltid med den konsekvensen at jeg har blitt tilbudt en ny jobb. I tillegg har jeg nesten alltid hatt mer enn én jobb.

Observasjoner

Jeg ble tidlig fasinert og interessert i hvordan og hvorfor mennesker gjør det de gjør, og hvordan vi kan påvirke andre til å gjøre det vi vil at de skal gjøre. I begynnelsen mest for å mestre det sosiale, så benyttet jeg de samme virkemidlene til å få kunder til å handle med nettopp meg. Få ting har hjulpet meg mer i livet og arbeidslivet enn interessen for hvordan mennesker påvirkes av andre mennesker.

Universalregelen

En enkel metodikk som fungerer over hele verden, er å møte mennesker med utgangspunkt i hvem mennesker over hele verden er mest opptatt av. Det er likt over hele verden. Derfor handler denne boken om deg og ikke meg, min venn.

Levd for å jobbe

Jeg har levd et liv i næringslivet som jeg ikke ville vært foruten. Mange sier at man skal jobbe for å leve, men næringslivet har gitt meg personlig og min familie så mye at jeg også har levd for å jobbe. Alt vi har, har May og jeg bygget og laget sammen. Fra materielle ting til barna våre. Uansett hvilken jobb jeg har hatt, så har familien vært en del av jobben, og jobben vært en del av familien. Work-life balance, vel og bra. Men for meg handler det bare om balance. Det har vært veldig mye jobb, og det har vært veldig mye familie. Utover det og trening har det i perioder vært veldig lite annet. For oss var og er det balance. De fleste må være på jobb 8–10 timer om dagen. Hvis ikke work er life, så bytt ut work. Life kan ikke starte 16:30. Som du vil lære i denne boken, så er alt koblet sammen med alt.

Allin.no

Er det her jeg skal fortelle om alt jeg har fått til, så du får tillit til meg? Både du og jeg er bedre enn som så. Det blir dumt å kjøpe en bok om ledelse for deretter å håpe at forfatteren kan noe om ledelse. Det samme blir det for meg å starte oppramsing etter at du har kjøpt boken. Vil du vite litt mer om meg, så gå inn på min nettside allin.no. Eller bare bli her med meg, så kjører vi på videre og blir kjent med hverandre på veien.

CPC

Hva jeg gjør jeg i dag? Den beste beskrivelsen jeg har av hva jeg gjør i dag, fikk jeg av den dyktige Kapteinen i «Kompani Lauritzen», John Hammersmark. Han har forelest på flere av mine lederprogrammer. Sist vi snakket sammen, fortalte John at han utarbeidet et nytt foredrag, som var rettet mer mot ledelse.

«Hvorfor utarbeider du det», spurte jeg. «Er det ikke bare å ta opp ledelse i foredragene dine?» Han tok en kort pause før han lærte meg noe jeg ikke helt har klart å sette ord på de siste 10 årene.

«Sigurd, det er ikke alle som jobber på samme måte som deg og bare begynner å prate om ledelse. Det du driver med, er jo corporate coaching i plenum». Det er den mest presise beskrivelsen jeg har fått av det jeg jobber mest med i dag.

Sigurd Granmark

Corporate plenumscoach


Hvorfor bok?

Det finnes rikelig med lederbøker der ute. Ledere, som alle andre som vil lykkes med noe, mangler ikke informasjon, men evnen til å gjøre noe med informasjonen. Jeg følger med på ledelsesdiskusjoner etter beste evne, leser artikler og bøker, hører podkaster. Og i tillegg jobber jeg selvsagt med ledelse og utvikling av organisasjoner hver eneste dag.

Dyr administrasjon

Jeg har etter hvert sett nærmere på hvordan et tusentall selskaper opererer og presterer. Utviklingen de siste 10 årene er på grensen til bekymringsfull. Eller den er det.

Nesten alle ledere har det til felles at de i fremtiden må prestere mer med mindre. Likevel driver vi organisasjoner basert på hva vi har fra før, hvordan vi liker å jobbe, eller hva resten av bransjen gjør. Hvorfor det? Svært ofte er dette for at organisasjoner organiseres for at de skal fungere internt, eller så lever de bare sitt eget liv og blir større og mer kostbare for hvert år, uten at noen griper inn. Dette samtidig som ledere bruker mindre og mindre av tiden sin på å lede. Det ene er konsekvensen av det andre.

Form

Du kommer til å merke at jeg er relativt tydelig. Du vil nok også synes jeg er provoserende. Når du blir irritert eller provosert, så kan det være en bra ting. Noen ganger blir du irritert ganske enkelt fordi jeg er en irriterende fyr. Andre ganger provoserer jeg deg bevisst, for at du skal tenke over det du leser, og hvordan du selv løser det du leser. De fleste ledere tenker lite, men responderer mye. Jeg vil få deg til å gjøre mer av det første før du gjør det siste. Det gjør jeg med alle midler og tjuvtriks jeg har. Med det er du advart.

Fasiter

Jeg velger å skrive om det jeg ser, hører og lærer om av alle deler av næringslivet hver eneste dag. Når det gjelder virkeligheten, er jeg helt kompromissløs. Jeg gidder ikke å ta masse forbehold om ditt og datt om hvordan ting er. De siste 10 årene har jeg vært i hver eneste krik og krok av næringslivet for å lære hva som fungerer, og hva som ikke fungerer. Da gidder jeg ikke «å stå ute og lure på hvordan været er i dag» for at jeg skal fremstå ydmyk. Jeg er klart mer ydmyk når det gjelder rett løsning for næringslivet sine utfordringer. Når jeg blir ivrig, har jeg en tendens til å både snakke og skrive i fasiter. Når du merker at jeg blir ivrig, så vit at jeg har mine tvil om hva som er best når. Det hender også at jeg tviler på hva jeg skal ta på meg, selv om jeg vet eksakt hvordan været er. May vet aldri hva hun skal ha på seg, uansett hvordan været er.

Post-it

Du vil hele veien ha en dialog med meg gjennom Post-it-lapper. Litt sånn som på skolen, for oss som er gamle nok til at vi sendte lapper til hverandre i timen. Det er vel et rimelig dødt opplegg på skolen nå, men her er Post-it-lappene med for å sikre både refleksjon og variasjon for deg.

Konseptet triangelet

Som du ser av illustrasjonen og sikkert også har fått med deg, er dette et mer eller mindre vellykket forsøk på å forklare hvordan delene i konseptet Triangelet er bygget opp og er avhengige av hverandre.

Grunnmur

Altfor ofte ser jeg ledere som jeg vet kunne hatt en fin lederkarriere foran seg, få et bråstopp i karrieren tidligere enn de selv ønsker. Lederkarrierer stopper sjelden på grunn av hva du kan, men på grunn av hvem du er. De du leder, følger deg primært for hvem du er som person og leder. Derfor starter vi med å bygge deg. Nærmere bestemt, grunnmuren i deg. Grunnmuren er det hele konseptet Triangelet står på.

Stabil og sterk

En likesidet trekant, som alle andre trekanter, er geometrisk stabil fordi den ikke kan deformeres uten at lengden på minst én side endres. Dette gjør trekanten til en av de mest benyttede former i bærende konstruksjoner. Dette er også grunnen til at vi benytter den som illustrasjon i konseptet. Vi må lykkes med å bygge en stabil og sterk organisasjon.

Avhengighet

Hvert hjørne i triangelet er avhengig av de to andre hjørnene for å opprettholde triangelets struktur. Hvis en av sidene svikter, vil triangelet kollapse. Mislykkes du med et av de tre hovedområdene i Triangelet, vil organisasjonen eller selskapet på et tidspunkt kollapse. Du vil gang på gang lese at: «I triangelet så er alt koblet sammen med alt.» Det er for at det gjør nettopp det, og for å minne deg på at ingenting gjøres i en organisasjon uten at det påvirker noe annet eller noen annen.

Koblinger

For at du skal lykkes, må vi koble de tre hovedområdene (sidene) i triangelet sammen. Koblingene vil du se når du kommer til delen om triangelet. De 61 koblingene er områdene som er viktigst for at alt skal kobles sammen med alt. Underveis anbefaler jeg deg å forstå hvordan hver kobling fungerer, før du leser videre. Det vil ikke være noen koblinger under delen som omhandler deg og din grunnmur. Koblingene kan også være fine diskusjonsemner i deres ledermøter.

[image: image]Koblingene vil stå som dette gjennom resten av boken.

Sakte død

Koblingene holder alle sidene og hjørnene sammen. Du dør raskest ved å mislykkes med kundene. Du har litt mer tid på deg ved å rote til menneskedelen, og du lider en langsom og pinefull død ved å bomme på de organisatoriske virkemidlene. Resultatene er i toppen av pyramiden. Døden inntreffer når resultatene er borte. Resultater og døden har det til felles at de er en konsekvens av noe annet som svikter.

Sentrum

Hva som er sentrum av en trekant, finnes det mange svar på. Haugevis, faktisk, for eksempel tyngdepunkt, omsenter, mittenpunktet, innsenter, ortosenter, nagelpunkt og gergonnepunkt. La det ikke være noe tvil om hva som er senter eller står i sentrum i vår trekant, eller triangel, som det vises som i konseptet. Det varierer ikke. Helt riktig, det er kunden. Konsekvensen av alt vi gjør, skal være meget høy kundeverdi.

Til for

Når jeg sier kunden, så mener jeg mottakeren av deres produkter eller tjenester. Kunden kan være en bruker på et offentlig kontor, en pasient, en klient, en tradisjonell kunde, en innbygger eller en gjest. For at dette skal være så relevant som mulig for deg, så er det viktig at du bytter ordet «kunde» med den personen organisasjonen din er til for.

Start med slutten

Tenk litt over dette: Hvor mange av diskusjonene dere har, møtene dere sitter i, beslutningene dere tar og til slutt strukturen dere har, er basert på kundens beste? Starter dere med kunden og jobber dere bakover til en beslutning, eller motsatt?

Kundeopplevelser

Triangelet handler om å være besatt av kundeopplevelser i hver eneste fiber av organisasjonen. Jeg vil estimere at jeg har truffet mellom ti og femten organisasjoner de siste ti årene som er det. Det blir litt over én i året. Jo da, det er flere hundre selskaper og tusenvis av ledere som har sagt at de er det, men de fleste av disse er «kundepratmakere». De sier de er opptatt av kunden, men det de er opptatt av, er at de som faktisk må være opptatt av kunden, og som møter kunden hver eneste dag, skal være opptatt av kunden. De som møter kunden, er frustrerte over at ledelsen ikke gir dem bedre forutsetninger for å skape gode kundeopplevelser, mens ledelsen gnåler i vei om kundeservice, KTI-er og resultater på brukerundersøkelser som de selv måles på.

Effekt

Triangelet handler, som du allerede har forstått, om kunden, men ikke for at konseptet ble startet som noe som skulle være kundeorientert, eller fordi jeg er mer glad i kunder enn i andre deler av verdikjeden. Det er jeg riktignok, men det fokuset handler kun om effekt. Det er det vi er ute etter i konseptet, omsatt energi per tidsenhet.

Effekt: en fysisk størrelse definert som omsatt energi per tidsenhet.

Landkrabbe

Da jeg skulle kjøpe en jolle til barna, hadde jeg lest at de ikke hadde lov til ha mer enn 9,9 hestekrefter. Selgeren hos båtforhandleren lurte på om jeg ville ha effekt på 20 hestekrefter ut av motoren. Elendig som jeg er på både motor og båt, forklarte jeg ham regelverket (noe han selvfølgelig kunne mye bedre enn meg), og han svarte at det egentlig er en 20 hk allerede, men at de tar ned effekten til 9,9. Plombering eller mindre forgasser tror jeg var metoden.

Effekttap

Sånn er det med svært mange organisasjoner og ledere også. De pøser på med ressurser og krefter inn i en organisasjon som er plombert. Effekttapet på vei til kunden er så stort at halve effekten av det de puttet inn, er borte. De har ressurser/ energi som en 20-hester, men omsatt energi per tidsenhet tilsvarer 9,9. Triangelet skal hjelpe deg med å identifisere og fjerne plomberingen, slik at du ikke gjør som mange av selskapene jeg har analysert: ønsker flere folk til et team eller en organisasjon som ikke fungerer. Da er effekten av flere folk minimal, og det eneste som skjer, er at kostnadene øker og effekten reduseres. Først minimerer eller eliminerer vi effekttapet, så kan vi vurdere flere folk. Behovet for flere folk er på mirakuløst vist ofte forsvunnet når effekttapet er eliminert.

Mer for mindre

Cyril Northcote Parkinson beskrev dette allerede i 1957, i det han kalte Parkinsons lov. For meg er den like enkel som den er genial. Vi bruker den tid og de ressurser på en oppgave som er tilgjengelig. Parkinsons lov handler om effekt og hvor mye energi vi samlet klarer å skape per tidsenhet.

Parkinsons lov: Arbeidet tenderer til å ta den tiden som er avsatt.

Loven ble skrevet i 1957, så dette er ikke et nytt fenomen eller problem, men vi lærer ikke av den grunn. Når et team eller en organisasjon vokser, mister den svært ofte effekt per ansatt (omsatt energi per ansatt). En av årsakene til dette er at vi begynner å skape jobb for hverandre. En kjent problemstilling, men svært få lykkes med å hindre det likevel. Triangelet har som mål å hjelpe organisasjoner med dette.

Cutify

I januar 2023 hadde NHOs årskonferanse besøk av Spotify-gründer Daniel Ek. I 2022 kuttet han antall ansatte med 17 prosent. Dette til tross for at Spotify hadde levert bedre resultater enn på lenge. «I dag har vi fortsatt for mange mennesker som jobber med å støtte opp arbeidet, eller som gjør arbeid rundt arbeidet, i stedet for å bidra der det har reell påvirkning», sa Ek. Identifisert effekttap var 17 prosent, men det er sannsynligvis enda høyere.

X cut

Elon Musk hevder at han kuttet antall ansatte i X med rundt 80 prosent i løpet av det første året han eide Twitter (nå X). Dette er tall som er vanskelig å tro, og jeg er ikke sikker på at de er presise. Mr. Musk liker å dra på litt i sine uttalelser, men om vi halverer tallene, er det likevel 3000 ansatte og deres arbeidsoppgaver som er borte.

Mer for mindre

Jeg er overbevist om at det de fleste ledere og selskaper kommer til å ha til felles i fremtiden, er at de skal skape mer med mindre ressurser. De som blir rammet av dette, er medarbeiderne. Selskaper, ledere og deres medarbeidere må akseptere og mestre dette for å lykkes. Ledergruppen vil slite med å kommunisere et lederprinsipp til en organisasjon som sier «Vi vil ha mer for mindre», men det er det vi må lykkes med.

Bygging

Du skal nå lære å bygge en organisasjon som fungerer til sitt formål. Det tror jeg virker fornuftig for mange og er noe de fleste kjøper, men det er mer krevende enn det ser ut til ved første øyekast. Det er faktisk helt kompromissløst. Hele poenget med Triangelet er at vi skal bygge en organisasjon som når sine mål (formål). Det er helt ufravikelig.

«It is not difficult to wield a sword in one hand: the Way to learn this is to train with two long swords, one in each hand. It will seem difficult at first, but everything is difficult at first.»

Samurai og filosof, Miyamoto Musashi [1584–1645]

The Book of Five Rings

